Tlačová správa: **V jarnom výberovom konaní je zaradených dvadsať voľných frekvencií**

*Bratislava, 12. 3. 2019*

Rada pre vysielanie a retransmisiu **vyhlásila 8. marca 2019** prvé tohtoročné - jarné výberové konanie na pridelenie rozhlasových frekvencií pre terestriálne vysielanie. Výberové konanie vyhlásila v zmysle zákona na úradnej tabuli vo svojom sídle, na webovej stránke a v dvoch celoštátnych denníkoch. Jeho súčasťou bude ako obvykle aj verejné vypočutiežiadateľov o nové rozhlasové licencie či súčasných vysielateľov, ktorí chcú svoje pokrytie rozšíriť. **Verejné vypočutie záujemcov o frekvencie je naplánované na 21. mája 2019**.

**Uchádzači o jednotlivé frekvencie musia svoju žiadosť podať do 3. apríla 2019**,   
**do 14:00 hod**. a  to osobne alebo písomne na adrese sídla Rady pre vysielanie a retransmisiu (Palisády 36, 811 06 Bratislava).

**V jarnom výberovom konaní je zaradených 20 rozhlasových frekvencií**. **Z uvedeného počtu je 10 frekvencií novozaradených,** ktoré sú individuálne skoordinované.

**Dve frekvencie sa uvoľnili po radio.MAX,** ktoré koncom februára 2019 ukončilo vysielanie a tak spoločnosť MAXMEDIA, s.r.o. požiadala Radu o odňatie licencie.

**Šesť frekvencií** zaradených do výberového konania do konca roka 2020 využíva vysielateľ Marián Dokupil – Doko Media, na vysielanie programovej služby **Rádio MUZIKA.** Vysielateľ ich v nasledujúcom roku bude využívať už 16. rok, čo je maximálna doba. Po jej uplynutí musí vysielateľ požiadať o novú licenciu, **o uvoľnené frekvencie sa** však **môžu uchádzať aj iní žiadatelia**.

Do jarného výberového konania Rada zaradila aj dve frekvencie, ktoré v jesennom výberovom konaní v roku 2018 zostali nepridelené. Jednou je frekvencia 93,9 MHz Michalovce, ktorá bola pôvodne pridelená Rozhlasu a televízii Slovenska pre účely vysielania Rádia Patria, ktorú však verejnoprávnemu vysielateľovi Rada na jeho vlastnú žiadosť v apríli 2018 odňala. Druhou je frekvencia 99,6 MHz Žarnovica, ktorá bola v minulosti odňatá spoločnosti RADIO ONE, s.r.o. z dôvodu jej nevyužívania. Vzhľadom na technické parametre je však vhodná len pre vysielanie programovej služby Rádio One.

Zoznam frekvencií a územný rozsah vysielania:

|  |  |  |  |
| --- | --- | --- | --- |
| **Novozaradené frekvencie** | | | |
| **Humenné** | **95,0** | **100** |  |
| **Košice** | **102,5** | **500** | **Prideliteľné spoločne** |
| **Prešov** | **102,7** | **250** |
| **Plešivec** | **89,6** | **500** |  |
| **Poprad** | **106,6** | **200** |  |
| **Moldava nad Bodvou** | **105,8** | **200** |  |
| **Rožňava** | **90,5** | **250** |  |
| **Stará Ľubovňa** | **97,4** | **500** |  |
| **Staré Hory** | **95,2** | **2** |  |
| **Trnava** | **107,2** | **50** |  |
| **Opakovane zaradené frekvencie** | | | |
| **Michalovce** | **93,9** | **250** |  |
| **Žarnovica** | **99,6** | **200** | **Prideliteľné len Rádiu One** |
| **Frekvencie po spoločnosti MAXMEDIA, s.r.o.** | | | |
| **Nové Zámky** | **98,7** | **1000** |  |
| **Nitra** | **101,0** | **100** |  |
| **Frekvencie po spoločnosti Marián Dokupil – DOKO MEDIA** | | | |
| **Púchov** | **88,3** | **300** | **Prideliteľné spoločne** |
| **Dubnica nad Váhom** | **88,5** | **150** |
| **Trenčín** | **89,8** | **30** |  |
| **Trenčín** | **92,8** | **500** |  |
| **Bánovce nad Bebravou** | **96,9** | **500** |  |
| **Považská Bystrica** | **104,4** | **300** |  |

Kontakt pre médiá:

Mgr. Ivana Furjelová

hovorkyňa

Rada pre vysielanie a retransmisiu

tel.: +421 2 20 90 65 03

mobil: +421 918 696 286

mail: [ivana.furjelova@rvr.sk](mailto:ivana.furjelova@rvr.sk)